อธิบดีกรมอุตุนิยมวิทยา ระบุ สภาพอากาศของประเทศไทยสัปดาห์นี้ เกือบทั่วทุกภาคอุณหภูมิลดลง
อธิบดีกรมอุตุนิยมวิทยา ระบุ สภาพอากาศของประเทศไทยสัปดาห์นี้ เกือบทั่วทุกภาคอุณหภูมิลดลง นาวาอากาศเอก สมศักดิ์ ขาวสุวรรณ์ อธิบดีกรมอุตุนิยมวิทยา เปิดเผยถึงสภาพอากาศของประเทศไทยในช่วงสัปดาห์นี้ว่า มวลอากาศเย็นจากจีนได้แผ่ปกคลุมเข้ามาในประเทศไทย ประกอบกับมีคลื่นกระแสลมฝ่ายตะวันตกทำให้เกิดอากาศแปรปรวนและฝนฟ้าคะนองเกิดขึ้นบางพื้นที่ ทำให้ตั้งแต่วันนี้ - 15 กุมภาพันธ์ 2563 ภาคเหนือ โดยเฉพาะที่จังหวัดเชียงใหม่ และภาคตะวันออกเฉียงเหนือ โดยเฉพาะที่จังหวัดเลย นครพนม และสกลนคร ยังคงมีอากาศหนาวเย็น อุณหภูมิลดลง 1-3 องศาเซลเซียส พื้นราบอุณหภูมิต่ำสุด 12 - 18 องศาเซลเซียส ส่วนยอดดอยยอดภูอากาศหนาวถึงหนาวจัด อุณหภูมิต่ำสุด 1 - 13 องศาเซลเซียส พร้อมขอให้ประชาชนที่อยู่บริเวณตอนบนของประเทศไทยรักษาสุขภาพ เนื่องจากขณะนี้ลักษณะอากาศยังคงหนาวเย็นอยู่และต้องระวังเรื่องการสัญจรไปมา เนื่องจากในช่วงเช้าบางพื้นที่มีหมอก อาจทำให้ทัศนียภาพในการมองเห็นลดลง ขณะที่ภาคกลางและภาคตะวันออก อุณหภูมิลดลง 1 - 3 องศาเซลเซียสเช่นกัน ประกอบกับมีลมแรงที่เกิดขึ้น ส่วนภาคใต้ ยังคงมีฝนฟ้าคะนองเกิดขึ้นบางพื้นที่ คลื่นลมในทะเลฝั่งอ่าวไทยคลื่นสูง 2 - 3 เมตร ชาวเรือควรเดินเรือด้วยความระมัดระวัง ควรตรวจสอบสภาพอากาศก่อนออกเดินเรือเพื่อความปลอดภัยและเรือเล็กควรงดออกจากฝั่งในช่วง 2 วันนี้อธิบดีกรมอุตุนิยมวิทยา ยังกล่าวถึงฝุ่น PM2.5 ที่เกิดขึ้นที่กรุงเทพมหานครและปริมณฑลขณะนี้ ว่า ฝุ่น PM2.5 จะเบาบางลงแต่ยังคงมีสะสม ส่วนตอนบนของประเทศไทยยังคงมีฝุ่น PM2.5 เกิดขึ้นอย่างต่อเนื่อง เนื่องจากอากาศหนาวเย็นยังคงกดทับฝุ่นละอองทำให้มีฝุ่นละอองสะสม อย่างไรก็ตาม สำหรับประชาชนที่มีข้อสงสัยเพิ่มเติม สามารถติดตามการพยากรณ์อากาศจากกรมอุตุนิยมวิทยาได้ ที่เว็บไซต์ ?www.tmd.go.th? หรือสายด่วน 1182